2012.gada Noteikumi Nr.

Rīgā (prot. Nr. .§)

**Noteikumi par zvērinātu tiesu izpildītāju amata atlīdzības taksēm**

Izdoti saskaņā ar

Tiesu izpildītāju likuma

80.pantu

1. Noteikumi nosaka zvērinātu tiesu izpildītāju amata atlīdzības takses.

2. Par amata darbībām, kuras zvērināts tiesu izpildītājs veic izpildu lietā par piedziņu, amata atlīdzība tiek noteikta, summējot šo noteikumu 3., 4. un 5.punktā minētās amata atlīdzības takses.

3. Katrā izpildu lietā par piedziņu maksājama amata atlīdzība šādā apmērā:

|  |  |  |
| --- | --- | --- |
| Nr.  p.k. | Piedzenamā summa  (LVL) | Amata atlīdzība  (LVL) |
| 3.1. | līdz 50 | 25 |
| 3.2. | 51–100 | 40 |
| 3.3. | 101–500 | 60 |
| 3.4. | 501–3000 | 80 |
| 3.5. | 3001–10 000 | 120 |
| 3.6. | 10 001–100 000 | 160 |
| 3.7. | vairāk par 100 000 | 200 |

4. Ja izpildu lietā par piedziņu tiek aprakstīta kustamā manta, papildus šo noteikumu 3.punktā minētajai amata atlīdzībai maksājama arī šo noteikumu 6.9. un 6.10.apakšpunktā minētā amata atlīdzība.

5. Papildus šo noteikumu 3. un 4.punktā minētajai amata atlīdzībai un izpildu darbību veikšanai nepieciešamajiem izdevumiem tiesu izpildītājs saņem amata atlīdzību procentos no atgūtās summas šādā apmērā:

5.1. līdz 3000 latu – 15 procenti no faktiski atgūtās summas;

5.2. no 3001 lata līdz 10 000 latu – 450 latu plus 10 procenti no faktiski atgūtās summas, kas pārsniedz 3000 latu;

5.3. no 10 001 lata līdz 100 000 latu – 1150 latu plus pieci procenti no faktiski atgūtās summas, kas pārsniedz 10 000 latu;

5.4. no 100 001 lata līdz 500 000 latu – 5650 latu plus trīs procenti no faktiski atgūtās summas, kas pārsniedz 100 000 latu;

5.5. no 500 001 lata līdz 1 000 000 latu – 17650 latu plus divi procenti no faktiski atgūtās summas, kas pārsniedz 500 000 latu;

5.6. ja atgūtā summa pārsniedz 1 000 000 latu, – 27650 latu plus viens procents no faktiski atgūtās summas, kas pārsniedz 1 000 000 latu.

6. Par amata darbībām, kuras zvērināts tiesu izpildītājs veic, lai izpildītu citus nolēmumus, maksājama amata atlīdzība šādā apmērā:

6.1. akta sastādīšana par tādu nolēmumu, kas uzliek parādniekam pienākumu izpildīt noteiktas darbības, – 26 lati;

6.2. pieteikuma sastādīšana par tāda nolēmuma neizpildi, kas uzliek parādniekam pienākumu izpildīt noteiktas darbības, un tā iesniegšana tiesai – 26 lati;

6.3. prasības nodrošinājuma izpilde par naudas līdzekļu apķīlāšanu kredītiestādēs vai pie trešajām personām – 46,90 latu;

6.4. prasības nodrošinājuma izpilde par aizliegumu atbildētājam veikt noteiktas darbības – 26 lati;

6.5. nolēmumā norādīto priekšmetu nodošana piedzinējam, sastādot atbilstošu aktu, – 46,90 latu;

6.6. personu un mantas izlikšana no telpām vai ievešana nekustamā īpašuma valdījumā (bez mantas aprakstes), ja tas saistīts ar telpu nodošanu piedzinējam, – 93,70 latu;

6.7. bērna nogādāšana atpakaļ uz valsti, kurā ir viņa dzīvesvieta, – 93,70 latu;

6.8. nolēmuma izpilde lietā, kas izriet no aizgādības vai saskarsmes tiesībām, – 93,70 latu;

6.9. mantas aprakstes akta sastādīšana prasības nodrošināšanas vai kopīgas mantas dalīšanas nolūkā atbilstoši aprakstīto pozīciju skaitam:

6.9.1. līdz 10 pozīcijām – 26 lati;

6.9.2. no 11 līdz 50 pozīcijām – 46,90 latu;

6.9.3. no 51 līdz 100 pozīcijām – 93,70 latu;

6.9.4. vairāk par 100 pozīcijām – 187,40 latu;

6.10. kustamās mantas glabātāja nomaiņa – 26 lati;

6.11. naudas līdzekļu konfiskācija – 26 lati;

6.12. kustamās mantas vai nekustamā īpašuma konfiskācija – atlīdzība saskaņā ar šo noteikumu 3., 4. un 5.punktu;

6.13. normatīvajos aktos noteikto darbību īstenošana, administrējot bezmantinieka mantas pārņemšanas un pārdošanas procesu, – 200 lati un amata atlīdzība procentos no summas, kas iegūta no bezmantinieka mantas pārdošanas, atbilstoši šo noteikumu 5.punktā noteiktajiem apmēriem.

7. Par citām zvērināta tiesu izpildītāja amata darbībām maksājama amata atlīdzība šādā apmērā:

7.1. tiesas pavēstes vai citu dokumentu piegādāšana – 26 lati (par vienu adresi);

7.2. fakta fiksēšana – 46,90 latu. Ja fakta fiksēšana ilgst ilgāk par stundu, papildus tiek piemērots:

7.2.1. koeficients 1,2 – ja fakta fiksēšana ilgst ilgāk par stundu, bet nepārsniedz divas stundas;

7.2.2. koeficients 1,4 – ja fakta fiksēšana ilgst ilgāk par divām stundām, bet nepārsniedz trīs stundas;

7.2.3. koeficients 1,6 – ja fakta fiksēšana ilgst ilgāk par trim stundām, bet nepārsniedz četras stundas;

7.2.4. koeficients 1,8 – ja fakta fiksēšana ilgst ilgāk par četrām stundām, bet nepārsniedz piecas stundas;

7.2.5. koeficients 2 – ja fakta fiksēšana ilgst ilgāk par piecām stundām;

7.3. mantojuma inventāra saraksta sastādīšana mantojuma lietā – 46,90 latu;

7.4. publiskas izsoles rīkošana neatkarīgi no izsoles rezultāta – 93,70 latu. Atbilstoši pārdošanas cenai, bet, ja izsole nav notikusi, – atbilstoši sākumcenai papildus tiek piemērots:

7.4.1. koeficients 1 – līdz 3000 latu;

7.4.2. koeficients 2 – no 3001 lata līdz 10000 latu;

7.4.3. koeficients 3 – no 10001 lata līdz 100000 latu;

7.4.4. koeficients 5 – pārsniedz 100000 latu;

7.5. mantas aprakstes akta sastādīšana mantojuma apsardzības lietā –atlīdzība saskaņā ar šo noteikumu 6.9.apakšpunktu;

7.6. dokumenta noraksta, izraksta vai kopijas sagatavošana un apliecināšana (neatkarīgi no dokumenta kopējā lapu skaita) – 2 lati;

7.7. informatīvas izziņas sagatavošana par izpildu lietā veiktajām darbībām un tās izsniegšana – 26 lati.

8. Ja zvērināts tiesu izpildītājs amata darbības, par kurām viņam noteikta atlīdzība saskaņā ar šo noteikumu 7.punktu, veic pēc personas pieprasījuma, atlīdzību maksā attiecīgās darbības pieprasītājs.

9. Ja pēc piedzinēja rakstiska lūguma, ievērojot Civilprocesa likumā noteiktās prasības, šo noteikumu 6. un 7.punktā noteiktās amata darbības veic steidzamības kārtā (amata darbību uzsāk vai atkarībā no darbības rakstura veic 24 stundu laikā), amata atlīdzībai par veiktajām amata darbībām piemēro koeficientu 3. Starpību starp takses pamatlikmi un taksi, kurai piemēro koeficientu par steidzamību, sedz piedzinējs.

10. Zvērinātam tiesu izpildītājam ir tiesības samazināt amata atlīdzības taksi, piemērojot koeficientu 0,5, ja persona normatīvajos aktos noteiktajā kārtībā ir atzīta par trūcīgu, bet, ja personai piešķirts politiski represētās personas statuss, samazināt amata atlīdzības taksi, piemērojot koeficientu 0,5, ir zvērināta tiesu izpildītāja pienākums.

11. Ja zvērināts tiesu izpildītājs ir reģistrēts Valsts ieņēmumu dienesta ar pievienotās vērtības nodokli apliekamo personu reģistrā, šajos noteikumos noteiktajai zvērinātu tiesu izpildītāju amata atlīdzības taksei papildus tiek pieskaitīts pievienotās vērtības nodoklis.

12. Izpildu lietās, kurās izpildu lietvedība uzsākta, bet nav pabeigta līdz šo noteikumu spēkā stāšanās dienai, zvērināta tiesu izpildītāja amata atlīdzība tiek aprēķināta šādā kārtībā:

12.1. par amata darbībām, kas veiktas līdz šo noteikumu spēkā stāšanās dienai, amata atlīdzību aprēķina atbilstoši amata atlīdzības takses apmēram, kāds noteikts Ministru kabineta 2004.gada 28.decembra noteikumu Nr.1075 "Noteikumi par zvērinātu tiesu izpildītāju amata atlīdzības taksēm" 2.punktā;

12.2. ja atlīdzības kopsumma par amata darbībām, kas veiktas līdz šo noteikumu spēkā stāšanās dienai, pārsniedz šo noteikumu 3.punktā minēto atlīdzības apmēru, par turpmākajām amata darbībām atlīdzību nepiemēro, bet, ja atlīdzības kopsumma ir mazāka, par turpmākajām amata darbībām atlīdzību aprēķina atbilstoši Ministru kabineta 2004.gada 28.decembra noteikumu Nr.1075 "Noteikumi par zvērinātu tiesu izpildītāju amata atlīdzības taksēm" 2.punktam, ciktāl atlīdzības kopsumma nepārsniedz šo noteikumu 3.punktā minēto atlīdzības apmēru;

12.3. amata atlīdzību procentos no atgūtās summas aprēķina atbilstoši noteikumiem, kas ir spēkā sprieduma izpildes izdevumu aprēķina sastādīšanas dienā.

13. Šo noteikumu 6.13.apakšpunkts stājas spēkā vienlaikus ar grozījumiem Tiesu izpildītāju likumā, kas paredz noteikt zvērinātiem tiesu izpildītājiem bezmantinieka mantas pārņemšanas un pārdošanas procesu administrēšanas funkciju.

14. Atzīt par spēku zaudējušiem Ministru kabineta 2004.gada 28.decembra noteikumus Nr.1075 "Noteikumi par zvērinātu tiesu izpildītāju amata atlīdzības taksēm" (Latvijas Vēstnesis 2004, 210.nr.; 2008, 178.nr.).

Ministru prezidents V.Dombrovskis

Tieslietu ministra

pienākumu izpildītāja,

kultūras ministre                        Ž.Jaunzeme-Grende